บิ๊กป้อม เคาะเพิ่มความเร็วรถยนต์ไม่เกิน 120 กิโลเมตรต่อชั่วโมง
ประวิตรไฟเขียว คจร.เพิ่มความเร็วรถยนต์ถนน 4 เลน ความเร็วสูงสุดไม่เกิน 120 กม./ชม. ช่องขวาสุดไม่ต่ำกว่า 100 กม./ชม.เมื่อวันที่ 30 มีนาคม 2563 พลเอกประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการจัดระบบการจราจรทางบก (คจร.) ครั้งที่ 1/2563 ผ่านระบบคอนเฟอเรนซ์ ณ ห้องประชุม 301 ชั้น 3 ตึกบัญชาการ 1 ทำเนียบรัฐบาล โดยมีรัฐมนตรีว่าการกระทรวงมหาดไทย รัฐมนตรีว่าการกระทรวงคมนาคม รัฐมนตรีช่วยว่าการกระทรวงคมนาคม และคณะกรรมการจัดระบบการจราจรทางบกเข้าร่วมประชุม มีผู้อำนวยการสำนักงานนโยบายและแผนการขนส่งและจราจร เป็นกรรมการและเลขานุการพลเอกประวิตร กล่าวว่า การประชุมในวันนี้ มีเรื่องพิจารณาที่สำคัญเพื่อแก้ไขปัญหาจราจร ได้แก่ แผนแม่บทการแก้ไขปัญหาการจราจรในเขตกรุงเทพมหานครและปริมณฑลโดยมอบหน่วยงานที่เกี่ยวข้อง ใช้เป็นกรอบแนวทางในการดำเนินการแก้ไขปัญหาจราจรต่อไป พร้อมกันนี้ได้พิจารณาในหลักการการปรับเพิ่มอัตราความเร็วของรถยนต์บนถนนทางหลวงที่มีขนาดฝั่งละ 2 ช่องทาง หรือ 4 ช่องทางไปกลับมีเกาะกลางถนนเฉพาะแบบกำแพงกั้นและไม่มีจุดกลับรถเสมอระดับถนน เป็นอัตราความเร็วไม่เกิน 120 กม./ชม. และการกำหนดความเร็วขั้นต่ำสำหรับการขับรถยนต์ในช่องทางเดินรถช่องทางขวาสุด โดยใช้ความเร็วไม่ต่ำกว่า 100 กม./ชม. ทั้งนี้ผู้ขับขี่จะต้องปฏิบัติตามป้ายจำกัดความเร็วที่กำหนดในแต่ละพื้นที่ด้วยพล.อ.ประวิตร กล่าวว่า นอกจากนี้ที่ประชุมมีการพิจารณาทบทวนมติคณะรัฐมนตรีเมื่อวันที่ 4 พฤษภาคม 2536 เรื่องการส่งเสริมการจัดท่าเทียบเรือสาธารณะเพื่อแก้ไขปัญหาจราจร เพื่อให้สามารถนำพื้นที่บางส่วนของท่าเรือสาธารณะมาใช้ในเชิงพาณิชย์ได้ โดยหน่วยงานที่เกี่ยวข้องได้ให้การสนับสนุนการดำเนินการให้เกิดการพัฒนาระบบขนส่งทางน้ำเชื่อมต่อกับระบบขนส่งอื่นอย่างมีประสิทธิภาพ นอกจากนี้พิจารณา สำหรับการดำเนินงานส่วนของฐานรากโครงการรถไฟฟ้าสายสีน้ำตาล ช่วงแคราย-ลำสาลี (บึงกุ่ม) ในส่วนที่ซ้อนทับกับโครงการระบบทางด่วนขั้นที่ 3 สายเหนือ ตอน N2 โดยให้ดำเนินการก่อสร้างฐานรากโครงการรถไฟฟ้าสายสีน้ำตาลไปพร้อมกับการดำเนินการโครงการระบบทางด่วนขั้นที่ 3 สายเหนือ ตอน N2 เพื่อ นำเสนอ ครม. เพื่อทราบต่อไป.
ประวิตร ไฟเขียว คจร.เพิ่มความเร็วรถยนต์ถนน 4 เลน ความเร็วสูงสุดไม่เกิน 120 กม./ชม. ช่องขวาสุดไม่ต่ำกว่า 100 กม./ชม.
เพิ่มความเร็วรถ,บิ๊กป้อม,คจร.,รถยนต์วิ่งได้ 120 กม./ชม.,ประวิตร วงษ์สุวรรณ,จราจร,กระทรวงคมนาคม,ข่าวทั่วไป